Broj: 711-I-1436-M-122/23-02-23

Zagreb, 7. srpnja 2023.

 **IRENA PETRIJEVČANIN VUKSANOVIĆ**

 **državna tajnica u Ministarstvu unutarnjih**

 **poslova**

**Predmet: mišljenje na zahtjev obveznice Irene Petrijevčanin Vuksanović**

 - daje se

Povjerenstvo za odlučivanje o sukobu interesa (dalje: Povjerenstvo) dana 3. srpnja 2023. pod brojem 711-U-5274-M-122/23-01-26 zaprimilo je zahtjev za davanjem mišljenja koji je podnijela obveznica Irena Petrijevčanin Vuksanović, državna tajnica u Ministarstvu unutarnjih poslova.

U podnesenom zahtjevu obveznica je zatražila provjeru mogućnosti angažmana u smislu pisanja autorskih članaka za novine u svojstvu sveučilišne profesorice odnosno stručnjaka iz područja o kojem bi pisala.

Povodom navedenog zahtjeva obveznice, Povjerenstvo na temelju članka 21. stavka 2. Zakona o sprječavanju sukoba interesa („Narodne novine“, br. 143/21., dalje u tekstu: ZSSI), na 14. sjednici održanoj 7. srpnja 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. točkom 6. ZSSI-a propisano je da su državni tajnici obveznici u smislu navedenog Zakona. Povjerenstvo je uvidom Registar obveznika utvrdilo da obveznica Irena Petrijevčanin Vuksanović obnaša dužnost državne tajnice u Ministarstvu unutarnjih poslova od 24. rujna 2020. zbog čega je dužna pridržavati se odredbi ZSSI-a.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Povjerenstvo ističe kako pisanje autorskih članaka za novine u svojstvu sveučilišne profesorice odnosno stručnjaka iz određenog područja predstavlja obavljanje djelatnosti u smislu članka 17. stavka 3. ZSSI-a te stoga obveznica može obavljati navedene poslove uz obnašanje javne dužnosti.

Također, prilikom podnošenja imovinske kartice obveznica je dužna, sukladno članku 17. stavku 4. ZSSI-a, prijaviti primitke ostvarene od obavljanja navedenih poslova.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Irena Petrijevčanin Vuksanović, elektroničkom dostavom
2. Objava na internetskoj stranici Povjerenstva
3. Pismohrana